Dreptersiel

Dreptersiel () is en lütten Oort in de Gemeen Hagen in’n Landkreis Cuxhoben, Neddersassen. Binnen de Gemeen höört de Oort to de polietsche Oortschop Rechtenfleth.

 Geografie 

De Oort liggt an dat Över von de Ünnerwerser, dor wo de Drept in de Werser münnt. In’n Noordwesten liggt dat Naturschuulrebeed Neenlanner Butendiek.

De Naveröörd sünd Neenlannersiel un Büttelersiel in’n Noorden, Neenlann in’n Noordoosten, Blömkenmoor un Feldhoff in’n Süüdoosten un Rechtenfleth in’n Süden.

Op dat annere Över von de Werser doot in’n Westen Roonkarken un Hartwarden liggen.

 Historie 

In dat 19. Johrhunnert hett ok op de Neenlanner Sied von de Drept en Huus stahn, dat to Dreptersiel tellt worrn is. Düt Huus besteiht vondaag aver nich mehr.

 Verwaltungsgeschicht 

De Oort hett vör 1885 to dat Amt Hagen tohöört un leeg dor in Noord-Oosterstood. Na 1885 weer dat in’n Kreis Geestmünn. 1932 is dat Deel von’n Kreis Wersermünn un 1977 von’n Landkreis Cuxhoben worrn.

De Oort hett von öllers bi de Gemeen Rechtenfleth mit bihöört. 1968 is de Gemeen Rechtenfleth Deel von de Gemeen Saans worrn. To’n 1. Januar 2014 is de Gemeen Saans oplööst worrn un an de Gemeen Hagen kamen. Dorbi is Rechtenfleth en egenstännige Oortschop binnen de Gemeen worrn, to de Dreptersiel nu tohöört.

 Inwahnertall 

Neenlann:

Rechtenfleth:

 Religion 

Dreptersiel is evangeelsch-luthersch präägt un höört to dat Kaspel von de Johannes-de-Döper-Kark in Saans.

För de Kathoolschen is de Hillig-Hart-Jesu-Kark in Geestmünn tostännig.

 Weertschop un Infrastruktur 

 Verkehr 

Dreptersiel is över lüttjere Straten anbunnen an de Kreisstraat 50, de in’n Noorden na Neenlann un Büttel föhrt un denn in de Landsstraat 121 övergeiht, de na Deesdorp löppt. De K 50 is dor ok an de Bundsstraat 437 anbunnen. In’n Süden löppt de K 50 na Rechtenfleth, Saans, Offenwarden un Weersbe.

De nächste Autobahn is de Autobahn 27 (Afsnidd Bremen–Bremerhoben). De Opfohrt 11 Stotel liggt so negen Kilometer in’n Noordoosten von Dreptersiel an de B 437.

De nächste Bahnhoff is so bi 16 Kilometer wied weg in’n Noordoosten de Bahnhoff Lox an de Bahnlien Bremen–Bremerhoben. Op de Nedderwerserbahn hett dat von 1911 bet 1964 Personenverkehr geven. De Bahnhööv Neenlann un Rechtenfleth legen dree Kilometer in’n Westen/Süüdwesten.

 Footnoten 

Kategorie:Oort
Kategorie:Landkreis Cuxhoben